
Ārējās sauszemes robežas šķērsošanas transportlīdzekļu elektroniskās rindas rezervācijas sistēmas noteikumi
Izdoti saskaņā ar Latvijas Republikas valsts robežas likuma 10.1 panta piekto daļu
I. Vispārīgie jautājumi
· 1. Noteikumi nosaka:
· 1.1. reģistrēšanās un rindas organizēšanas kārtību elektroniskajā rindas rezervācijas sistēmā un kārtību, kādā notiek informēšana par rindas virzību;
· 1.2. maksu par reģistrēšanos elektroniskajā rindas rezervācijas sistēmā, kā arī kārtību, kādā veicams maksājums;
· 1.3. ārējās sauszemes robežas robežšķērsošanas vietas, pirms kuru šķērsošanas transportlīdzekļa vadītājs, īpašnieks vai turētājs (turpmāk - reģistrācijas veicējs) reģistrējas elektroniskajā rezervācijas sistēmā, kā arī kārtību, kādā ārējo sauszemes robežu var šķērsot ārpus kārtas, un gadījumus, kādos atbrīvo no reģistrēšanās maksas;
· 1.4. elektroniskajā rindas rezervācijas sistēmā iekļaujamo personas datu un transportlīdzekļu datu apjomu un glabāšanas termiņus, kā arī informācijas apstrādes kārtību un nosacījumus piekļuvei sistēmas datiem;
· 1.5. kompetentās institūcijas, kurām ir tiesības piekļūt elektroniskās rindas rezervācijas sistēmas datiem.
· 2. Valsts sabiedrība ar ierobežotu atbildību "Autotransporta direkcija" (turpmāk – sistēmas pārzinis vai datu pārzinis) valsts akciju sabiedrībai "Latvijas Valsts radio un televīzijas centrs" sedz sistēmas attīstības un uzturēšanas izmaksas saskaņā ar savstarpēji noslēgtu līgumu.
II. Kārtība, kādā transportlīdzekli reģistrē elektroniskajā rindas rezervācijas sistēmā Latvijas Republikas ārējās robežas šķērsošanai un informē par rindas virzību
· 3. Ārējās sauszemes robežas šķērsošanas elektroniskā rindas rezervācija tiek veikta šādās robežšķērsošanas vietās:
· 3.1. Grebņeva;
· 3.2. Pāternieki;
· 3.3. Silene;
· 3.4. Terehova;
· 3.5. Vientuļi.
· 4. Lai izceļotu caur šo noteikumu 3. punktā minētajām ārējās sauszemes robežas robežšķērsošanas vietām, reģistrācijas veicējs pirms ierašanās tajās reģistrējas elektroniskajā rindas rezervācijas sistēmā tīmekļvietnē.
(Punkts stājas spēkā 15.10.2025., sk. 33. punktu)
· 5. Reģistrējoties elektroniskajā rindas rezervācijas sistēmā tīmekļvietnē, reģistrācijas veicējs norāda robežšķērsošanas vietu, datumu un laiku un izvēlas attiecīgo rindas veidu:
· 5.1. prioritārā rinda, kurā reģistrē transportlīdzekļus, ar kuriem tiek veikti pasažieru vai kravas pārvadājumi, kas minēti Latvijas Republikas valsts robežas likuma 10. panta desmitās daļas 2., 6. un 6.1 punktā;
· 5.2. rinda vieglajiem pasažieru transportlīdzekļiem, motocikliem, tricikliem, kvadricikliem, mopēdiem;
· 5.3. rinda autobusiem, ar kuriem neveic pasažieru regulāros pārvadājumus;
· 5.4. rinda kravas transportlīdzekļiem, kas neatbilst ārpus kārtas transportējamo preču prasībām.
(Punkts stājas spēkā 15.10.2025., sk. 33. punktu)
· 6. Regulāro starptautisko maršrutu autobusus, kas minēti Latvijas Republikas valsts robežas likuma 10. panta desmitās daļas 4. punktā, elektroniskajā rindas rezervācijas sistēmā prioritārajā rindā reģistrē sistēmas pārzinis atbilstoši attiecīgajam maršrutam izsniegtajai atļaujai.
· 7. No pienākuma reģistrēties elektroniskajā rindas rezervācijas sistēmā ir atbrīvotas Latvijas Republikas valsts robežas likuma 10. panta desmitās daļas 1., 2., 4. (attiecībā uz operatīvajiem transportlīdzekļiem, transportlīdzekļiem ar diplomātiskajiem reģistrācijas numuriem, zirgu pajūgiem un velotransportu), 5., 7. un 8. punktā noteiktās personas, diplomātisko un konsulāro pārstāvniecību un to darbinieku transportlīdzekļi, kā arī transportlīdzekļi, kas ir tādas personas īpašumā vai turējumā, kura dodas īstermiņa braucienā, tostarp tranzītā, oficiālo funkciju veikšanai vai tehniskā atbalsta nodrošināšanai Latvijas vai ārvalstu diplomātiskajai vai konsulārajai pārstāvniecībai vai starptautiskai organizācijai, kā arī ārpus kārtas Latvijas Republikas valsts robežas likuma 10. panta vienpadsmitajā daļā noteiktajā gadījumā.
· 8. Reģistrējoties elektroniskajā rindas rezervācijas sistēmā, transportlīdzeklim tiek rezervēts iebraukšanas laiks, datums un rindas veids (prioritāte rindā), kā arī piešķirts unikāls reģistrācijas identifikatora numurs. Informācija par rezervācijas laiku un identifikatora numuru tiek nosūtīta uz reģistrācijas veicēja norādīto e-pasta adresi. Rindas virzībai var sekot elektroniskajā rindas rezervācijas sistēmā.
· 9. Elektroniskajā rindas rezervācijas sistēmā ir šādi reģistrācijas veidi:
· 9.1. reģistrācijas veicējs, reģistrējot transportlīdzekli, izvēlas vēlamo pieejamo rezervācijas laiku;
· 9.2. reģistrācijas veicējs, ierodoties pie ārējās sauszemes robežas robežšķērsošanas vietas, izvēlas tuvāko pieejamo rezervācijas laiku.
· 10. Šo noteikumu 9. punktā minētā rezervācija ir iespējama atbilstoši elektroniskajā rindas rezervācijas sistēmā pieejamiem rezervācijas laikiem, kuru intervālus nosaka sistēmas pārzinis, sadarbojoties ar kompetentajām iestādēm.
· 11. Elektroniskajā rindas rezervācijas sistēmā transportlīdzeklim var būt viena aktīva reģistrācija, izņemot transportlīdzekļus, kas veic starptautiskos regulāros pasažieru pārvadājumus.
· 12. Reģistrācija elektroniskajā rindas rezervācijas sistēmā negarantē robežas šķērsošanu rezervācijas laikā.
· 13. Transportlīdzekļi, kas ir reģistrēti elektroniskajā rindas rezervācijas sistēmā, ārējās sauszemes robežas robežšķērsošanas vietā tiek ielaisti tikai pēc tam, kad transportlīdzekļu turētāji, vadītāji vai īpašnieki ir informēti par iespēju iebraukt robežšķērsošanas vietā.
(Punkts stājas spēkā 15.10.2025., sk. 33. punktu)
· 14. Valsts robežsardzes amatpersona, izmantojot elektronisko rindas rezervācijas sistēmu, veic atzīmi pie transportlīdzekļu rezervācijām tuvākajā laikposmā, kas ļauj nodrošināt to iebraukšanu robežšķērsošanas vietā. Pēc atzīmes veikšanas transportlīdzekļa vadītājam tiek nosūtīts automātisks paziņojums par nepieciešamību doties uz robežšķērsošanas vietu.
(Punkts stājas spēkā 15.10.2025., sk. 33. punktu)
· 15. Ja elektroniskajā rindas rezervācijas sistēmā reģistrētais transportlīdzeklis ārējās sauszemes robežas robežšķērsošanas vietā neierodas rezervācijas laikā, attiecīgā transportlīdzekļa reģistrācija rindā tiek atcelta un rindas rezervācija un pakalpojuma maksa jāveic no jauna.
(Punkts stājas spēkā 15.10.2025., sk. 33. punktu)
· 16. Ja reģistrācijas veicējs ir pieļāvis kļūdu transportlīdzekļa reģistrācijas numurā vai piekabes numurā, Valsts robežsardzes amatpersona atceļ attiecīgo pierakstu. Šādos gadījumos atceltā pieraksta maksa netiek atmaksāta un rindas rezervācija un pakalpojuma maksa jāveic no jauna.
(Punkts stājas spēkā 15.10.2025., sk. 33. punktu)
· 17. Ja reģistrācijas veicējs ir pieļāvis kļūdu galvenajā atsauces numurā jeb MRN (angļu val. Movement Reference Number), Valsts ieņēmumu dienesta Muitas pārvaldes amatpersona atceļ attiecīgo pierakstu. Šādos gadījumos atceltā pieraksta maksa netiek atmaksāta un rindas rezervācija un pakalpojuma maksa jāveic no jauna.
(Punkts stājas spēkā 15.10.2025., sk. 33. punktu)
· 18. Ja reģistrācijas veicējs ir sniedzis nepatiesu informāciju, norādot šo noteikumu 27.3.5., 27.3.6. un 27.3.7. apakšpunktā minētos datus, Valsts ieņēmumu dienesta Muitas pārvaldes amatpersona atceļ attiecīgo pierakstu. Šādos gadījumos atceltā pieraksta maksa netiek atmaksāta un rindas rezervācija un pakalpojuma maksa jāveic no jauna.
(Punkts stājas spēkā 15.10.2025., sk. 33. punktu)
· 19. Ja elektroniskās rindas rezervācijas sistēmas darbībā rodas tehniski traucējumi vai citu ārkārtas apstākļu dēļ ārējās sauszemes robežas šķērsošana ir iespējama ar laika nobīdi, transportlīdzekļa īpašniekam (valdītājam) tiek saglabātas tiesības šķērsot ārējo sauszemes robežu esošās reģistrācijas ietvaros un par veikto samaksu.
(Punkts stājas spēkā 15.10.2025., sk. 33. punktu)
· 20. Ja ārējās sauszemes robežas robežšķērsošanas vieta ir slēgta un robežas šķērsošana faktiski nav iespējama, veiktā maksa tiek atmaksāta pilnā apmērā. Šādos gadījumos rezervācija zaudē spēku un ārējās sauszemes robežas šķērsošana ar attiecīgo reģistrāciju nav pieļaujama.
(Punkts stājas spēkā 15.10.2025., sk. 33. punktu)
III. Reģistrācijas maksa elektroniskajā rindas rezervācijas sistēmā,  reģistrācijas maksas apmērs, piemērošana un atmaksas kārtība
· 21. Reģistrēšanās elektroniskajā rindas rezervācijas sistēmā ir maksas pakalpojums. Maksu par reģistrēšanos atbilstoši šiem noteikumiem iekasē elektroniskās rindas rezervācijas sistēmas pārzinis.
· 22. Reģistrācijas veicējs par pakalpojumu norēķinās pirms pakalpojuma saņemšanas, izmantojot elektroniskās rindas rezervācijas sistēmas tīmekļvietnē pieejamos maksājuma veidus.
· 23. Maksa par pakalpojumu viena transportlīdzekļa reģistrēšanai elektroniskajā rindas rezervācijas sistēmā ir 9,30 euro (deviņi euro un trīsdesmit centi).
· 24. No maksas par pakalpojumu tiek atbrīvoti autobusi, ar kuriem tiek veikti starptautiskie pasažieru regulārie pārvadājumi.
· 25. Maksa par pakalpojumu tiek atmaksāta šādos gadījumos:
· 25.1. elektroniskās rindas rezervācijas sistēmas darbība ir tehniski traucēta tādā apjomā, ka pakalpojuma izmantošana nav bijusi iespējama;
· 25.2. ārējās sauszemes robežas robežšķērsošanas vieta ir slēgta rezervētajā laikā.
· 26. Ja maksājums par pakalpojumu ir jāatmaksā, reģistrācijas veicējs, pamatojoties uz šo noteikumu 25.  punktu, iesniedz sistēmas pārzinim iesniegumu, nosūtot to uz sistēmas pārziņa oficiālo elektroniskās saziņas adresi (e-adresi), e-pastu vai arī ar pasta sūtījumu uz juridisko adresi. Iesniegumā norāda unikālo reģistrācijas identifikatora numuru, kas piešķirts šo noteikumu 8. punktā noteiktajā kārtībā. Sistēmas pārzinis, izvērtējot iesnieguma pamatotību, 30 dienu laikā no iesnieguma saņemšanas pārskaita atmaksājamo summu uz reģistrācijas veicēja norādīto bankas norēķinu kontu.
IV. Iesniedzamie dati, to apstrādes, glabāšanas nosacījumi un piekļuves tiesības datiem par ārējo sauszemes robežu šķērsojošajām personām un transportlīdzekļiem
· 27. Lai sniegtu efektīvu rindas pārvaldības pakalpojumu, reģistrācijas veicējs elektroniskajā rindas rezervācijas sistēmā reģistrē šādus datus:
· 27.1. par rezervācijas vietu un  laiku:
· 27.1.1. ārējās sauszemes robežas robežšķērsošanas vieta;
· 27.1.2. datums;
· 27.1.3. laiks;
· 27.1.4. rindas veids (prioritāte);
· 27.1.5. transportlīdzekļa veids;
· 27.2. par transportlīdzekļa vadītāju:
· 27.2.1. vārds (vārdi) un uzvārds, kā norādīts personas ceļošanas dokumentā (transkribēts atbilstoši ICAO noteiktajam standartam);
· 27.2.2. dzimšanas datums (datums, mēnesis, gads);
· 27.2.3. kontaktinformācija paziņojumu saņemšanai (telefona numurs un e-pasta adrese);
· 27.2.4. valstspiederība;
· 27.2.5. personas identifikācijas dokumenta veids, numurs un derīguma termiņš, dokumenta izdošanas valsts, ja attiecināms.
· 27.3. par transportlīdzekli un tā kravu, ja attiecināms:
· 27.3.1. reģistrācijas valsts;
· 27.3.2. valsts reģistrācijas numurs;
· 27.3.3. marka;
· 27.3.4. piekabes vai puspiekabes valsts reģistrācijas numurs, ja attiecināms;
· 27.3.5. kravas esība, norādot galveno atsauces numuru jeb MRN, vai kravas neesība;
· 27.3.6. par ātri bojājošos kravu, norādot preču pavaddokumentos minēto preču kombinētās nomenklatūras kodu;
· 27.3.7. atbilstība Latvijas Republikas valsts robežas likuma 10. panta desmitās daļas 6.1 punktā minētajam nosacījumam iekļaušanai  prioritārajā rindā.
· 28. Pēc reģistrācijas elektroniskajā rindas rezervācijas sistēmā šo noteikumu 27. punktā minēto datu labošana nav atļauta, izņemot šo noteikumu 33.1 punktā minēto gadījumu.
· 29. Personas dati no elektroniskās rindas rezervācijas sistēmas tiek dzēsti pēc 12 mēnešiem no datu reģistrācijas brīža elektroniskajā rindas rezervācijas sistēmā.
· 30. Tiesības pieprasīt un saņemt informāciju no datu pārziņa par elektroniskajā rindas rezervācijas sistēmā esošajiem datiem ir valsts pārvaldes iestādei, tiesai un prokuratūrai normatīvajos aktos noteikto uzdevumu veikšanai.
· 31. Sistēmā reģistrēto informāciju datu pārzinis nodrošina tiešsaistes datu pārraides režīmā Valsts robežsardzei un citām institūcijām, kurām piekļuve paredzēta normatīvajos aktos, šo institūciju funkciju izpildei nepieciešamajā apjomā. Datu piekļuves kārtību un apjomu nosaka vienošanās starp datu pārzini un informācijas saņēmēju.
V. Noslēguma jautājumi
· 32. Šajos noteikumos minētās prasības attiecībā uz šo noteikumu 3.3. un 3.5. apakšpunktā noteiktajām ārējās sauszemes robežas robežšķērsošanas vietām nepiemēro līdz brīdim, kamēr netiek atjaunota to darbība.
· 33. Šo noteikumu 4., 5., 13., 14., 15., 16., 17., 18., 19. un 20. punkts stājas spēkā 2025. gada 15. oktobrī.
· 33.1 No 2026. gada 1. marta šo noteikumu 27.2. apakšpunktā minētos datus par transportlīdzekļa vadītāju atļauts labot vienu reizi.
· 34. Noteikumi stājas spēkā 2025. gada 1. oktobrī.

